Qeveria e re britanike planifikon kufizime ndaj imigracionit
Masat parashikojnë vendosjen e kufizimeve për imigrantët që vijnë nga vende jashtë kufijve të BE-së
Në fjalimin me rastin e hapjes zyrtare të Parlamentit të ri, Mbretëresha Elizabetë njoftoi politikën e re për imigracionin: Qeveria e re nuk ka vendosur ende shifrën maksimale. Duke pasur parasysh se rreth 7 milionë vetë që s’kanë lindur në Britani jetojnë në këtë vend, qeveria thotë se duhen vendosur kufizime. Priti Patel, anëtare konservatore e Parlamentit, thotë se qeveria e mëparshme britanike nuk ka bërë sa duhet për të kufizuar dyndjen e imigrantëve. Tani, thotë ajo, kufizimet janë të domosdoshme: Por Lora Çepëll e Institutit Kërkimor të Politikave Shtetërore thotë se kufizimet nuk janë realiste, pasi nuk i shërbejnë biznesit: Ajo thotë se imigrantët i shërbejnë interesit të Britanisë. Ata paguajnë taksa më të larta, thotë ajo dhe kanë përfitime më të kufizuara se britanikët e zakonshëm. Imigrantët, thotë zonja Chappell, ndihmojnë gjithashtu vendet e tyre duke dërguar kursime që shërbejnë për të ushqyer ekonomitë lokale. Joyce Newton nga Gana u vendos në Londër 8 vjet më parë. Ajo thotë se paratë që fiton për pak orë në Britani kanë vlerë të madhe për familjen e saj në Ganë: Ajo thotë se paratë që dërgon në vendlindje ndihmojnë për të arsimuar motrat e vëllezërit: Qeveria e re britanike thotë se do të përmbushë zotimin e Britanisë për të mbështetur përmes ndihmave vendet më të varfra. Por disa ekspertë thonë se ndihma më e mirë do të ishte të shtohej numri i imigrantëve si Joyce Newton, të cilët dërgojnë çdo vit në vendet e tyre miliarda dollarë nga kursimet.